num_pages: 158
description: Knjiga Feminizam za početnike Sandre Silađev bavi se temama koje autorka smatra važnim i nedovoljno obrađenim – žensko pitanje, ženska prava i ženska sloboda. Ponovo u formi stripa, uz koautora strip-crtača Dušana Stokića, koji je vispreno nadogradio njen rad bezbrojnim urnebesno duhovitim i subverzivnim detaljima – u ovoj neklasičnoj formi, a, opet, s idejom duhovitog priručnika koji svaki čitalac može da razume a da se težina i ozbiljnost teme ne zanemari.Sandra Silađev je među retkim autorkama u Srbiji, možda i na Balkanu, koja je u pop-kulturu uključila teme i motive vezane za osobe sa smetnjama u razvoju, osobe sa invaliditetom, obespravljene i ponižavane, i iskreno i hrabro govori o problemima savremenog društva i međuljudskim odnosima. Ona u prvi plan ističe istinske ljudske vrednosti na izuzetno kreativan i duhovit način. Zato se ovaj strip takođe može smatrati njenim pionirskim poduhvatom. Široki auditorijum upoznao ju je pod imenom Dinja. Popularnost je brzo stekla, gotovo preko noći, na Instagramu, a gledali smo je kao uspešnu glumicu u televizijskoj seriji. Na velika vrata javnog života ušla je ne samo kao internet senzacija već i kao osoba koja ne pristaje na kompromise, jer se čitav njen rad zasniva na pobuni. Iako neki smatraju da se bavi previše ženskim temama, a neki da je na muškoj strani, svi koji razumeju njen smisao za humor znaju da je ona zapravo protiv podela svih vrsta. Njeni likovi su sa društvene margine, autsajderi, ali i obični ljudi, a situacije često bizarne i ponekad trivijalne. Sandra je aktivistkinja u srcu. Njeni aktivistički satirični video-ispadi naveli su mnoge da preispitaju ozbiljne društvene probleme, ili da se na one manje ozbiljne osvrnu s osmehom. Ona se hrabro suočava s ukorenjenim društvenim stereotipima, onim što je okružuje i zbunjuje, provocira, šokira, plaši, rastužuje, ljuti i zasmejava…
language: Serbian
title: Feminizam za početnike
publisher: Samizdat B92